runetrust/blame-folketinget-dk huggingface dataset:
Henning Gjellerod (S), 2000-01-20:
Så kan forsamlingen beslutte, at den russiske europarådsdelegation skal udelukkes fra forsamlingen, og derudover så kan forsamlingen anbefale til Ministerkomiteen, at det egentlige medlemskab suspenderes, hvorved man jo så fratager alle russiske borgere muligheden for at bruge Menneskerettighedsdomstolen i Strasbourg.
Villy Søvndal (SF), 2002-01-23:
Når ministeren er på i en udsendelse - den tidligere diskuterede på BBC - så kan man mene, det er uretfærdigt, man kan mene, det er for groft og sådan noget, det skal jeg slet ikke forholde mig til, men det indtryk, 200 mio. mennesker sidder tilbage med, er, at vi har at gøre med et land, der er kendetegnet ved følgende billede: Et sort, sort udlændingeudspil, hvor det er sværere at komme ind, og hvor de, der kommer ind, får lavere ydelser, en samtidig beskæring af ulandshjælpen, man lukker eller omdanner et center for menneskerettigheder, man har det yderste højre som støtteparti, og man har ført en beskidt valgkamp på det her spørgsmål.
Carina Christensen (KF), 2004-01-29:
Med de prioriteringer, der ligger i det her lovforslag, sikrer vi mest tilgængelighed for pengene, hvilket vi i Det Konservative Folkeparti er meget tilfredse med. Vi synes også, det er rimeligt, at der fastsættes en maksimalgrænse på 12,5 pct., som betyder, at tilgængelighedsforanstaltningerne ikke skal gennemføres, hvis udgifterne hertil overstiger 12,5 pct. af de øvrige ombygningsomkostninger.
Søren Søndergaard (EL), 2021-12-03:
For det stod fuldstændig klart med de domme, der kom – det var dommen om Finland, det var Rüffertdommen, det var Vaxholmdommen, og det var Luxembourgdommen – at EU var langt inde at blande sig i arbejdsmarkedsforhold; det viste de domme krystalklart. Derfor sagde vi, at en social protokol er afgørende.
Mette Frederiksen (S), 2020-04-21:
Men jeg vil da gerne sige, at hvis det, vi kigger ind i, er, at der går tid, før vaccinen er på plads, og coronaen stadig væk er her, så vil jeg opfordre til, at vi også her i Folketinget bruger meget mere energi på at snakke med hinanden om, hvordan vi så kan være sammen, for der er da ikke nogen, der kan holde ud, hvis vi i et år ikke skal kramme vores far, som er syg, eller den oldeforældre, som er blevet rigtig gammel, eller noget tredje.
Christian H. Hansen (DF), 1999-03-25:
Jeg skal så på vegne af vor ordfører, hr. Mogens Andreasen, som ikke kan være til stede, fremføre følgende: Dansk Folkeparti er principielt positivt indstillet over for frivillige ordninger. Af lovforslaget fremgår det, at medlemmerne af a-kassen for selvstændige erhvervsdrivende, som er på efterløn, overgangsydelse eller seniorydelse, frivilligt kan betale ATP og muliggøre en højere ATP-pension som tillæg til folkepensionen.
Dina Raabjerg (KF), 2025-03-13:
Det skal ikke forstås sådan, at vi i Det Konservative Folkeparti elsker flere udgifter, bestemt ikke, men vi mener, at det ville være fair, at vi fik indblik i, hvilke overflødige ressourcer der på ministeriets område ligger gemt et eller andet sted under puden i forhold til at løse den her opgave.
Tom Behnke (FP), 1999-03-18:
Men skulle der være en eller anden fast forsørgerforpligtelse udenfor, vil vi godt være med til at se på det, men så bør man sandelig også udvide det til, at det både gælder for fængsler, for arresthuse, for psykiatriske hospitaler og andre steder, hvor man nu dømmer kriminelle til at skulle opholde sig.
Thorkild Simonsen (S), 1999-11-25:
Jeg mener, at nogle af de bekymringer, som hr. Jann Sjursen gør sig i forhold til dem, der måske efter hr. Jann Sjursens mening har fået en forkert behandling, er alt for store. Jeg mener, at mange af de ting, som er rejst, også fra hr. Jann Sjursens side, i høj grad er noget, som vi i dag tager fuld højde for, og derfor kan jeg slet ikke se nogen grund til, at man skal vedtage et forslag til vedtagelse, som det, der er fremsat her.
Kristian Pihl Lorentzen (V), 2020-12-03:
Jeg har en fortid, før jeg kom i Folketinget, som ansat i forsvaret i 24 år, og en af mine tjenester har været at være informationschef på Skive Kaserne i en årrække, og jeg husker i 2001, hvor der begyndte at være tanker om, at nu skulle soldater have ret til at bære religiøse hovedbeklædninger i tjenesten.
Marcus Knuth (KF), 2021-01-22:
Som fru Pia Kjærsgaard sagde i sin egen tale, er kriminaliteten i visse dele af samfundet blevet dagligdag; beskyttelsespenge er visse steder blevet dagligdag; pølsevognen i Brønshøj – næsten på hundredeårsdagen for den danske hotdog – var nødt til at lukke på grund af chikane fra indvandrerdrenge; der er ydmygelsesvold, hvor indvandrerdrenge filmer deres vold mod andre unge; og så har vi hele den sociale kontrol med bl.a. unge muslimske piger.
Joachim B. Olsen (LA), 2015-05-19:
De har det, man kalder en kompensationsgrad, som ligger over 80 pct. Når skattereformen engang i 2022 er fuldt indfaset, vil der stadig væk være en kvart million danskere, som har et lille incitament til at være i beskæftigelse, og det betyder faktisk noget.
Pernille Rosenkrantz-Theil (EL), 2002-01-17:
Det er bl.a. nedskæringer i væsentlige dele af vores veldfærdssamfund, nemlig nedskæringer på 1 mia. kr. på uddannelsesområdet, nedskæringer på 1,7 mia. kr. på ulandsbistanden, færre penge til de 25-29-årige arbejdsløse
Benny Engelbrecht (S), 2015-04-30:
Det er rigtigt, at de danske bilafgifter samlet set er høje, når vi sammenligner med andre lande, men lige præcis afgifterne på benzin og diesel, som jo også er noget af det, som er omtalt i forslaget, er faktisk lavere i Danmark, end de eksempelvis er i Sverige og i Tyskland.
Peter Skaarup (DF), 2008-11-21:
Han har jo fået mulighed for at gå til domstolene med en række spørgsmål, han har fået mulighed for at gå til Flygtningenævnet med en række spørgsmål, og han har altså også fået mulighed for at få to ministerier til at vurdere - det har de gjort af sig selv - om sagen kunne holde ud fra den lovgivning, vi har.
Lene Espersen (KF), 2003-01-08:
Den sag, som spørgeren henviser til i sit spørgsmål, efterforskes for tiden af Statsadvokaten i Viborg i overensstemmelse med retsplejelovens regler om efterforskning af sager om mulige strafbare forhold begået af politipersonale i forbindelse med deres tjeneste.
Joachim B. Olsen (LA), 2012-03-29:
Velfærdsstaten er kendetegnet ved monopoler, ved at det offentlige har monopoler på ydelser, både når det handler om uddannelse og om sundhed, men et moderne velfærdssamfund må være kendetegnet ved, at der er konkurrence til gavn for borgerne, således at ressourcerne bliver udnyttet bedst muligt til gavn for borgerne.
Aaja Chemnitz (IA), 2024-05-29:
Jeg tror grundlæggende, det er meget sjovere at tage ansvar end at brokke sig, og at det er meget sjovere at gå ind og sige, hvad løsningerne er, og selv om mange af os måske kender følelsen af at stå uden for indflydelse og være magtesløs, så tror jeg også, at det, når vi har samtalerne i Grønland, indimellem er vigtigt at slutte dem af med at sige, at nogen må gøre noget.
Pernille Rosenkrantz-Theil (S), 2020-06-16:
Så det er bare for at sige: Ja, selvfølgelig har vi sat penge af til det her, for vi har jo forhandlet en finanslov; vi har sat et meget stort beløb af på daginstitutionsområdet, som skal sikre en ordentlig kvalitet for pasningen af børnene.
Lars Barfoed (KF), 2008-09-09:
Og nej, alternativet er ikke at udskyde det og vente med at snakke skattereform, til Skattekommissionen er kommet med sin betænkning, for en skattereform er en langsigtet, strukturel ændring af den måde, vores skattesystem fungerer på, så vi får en mere robust økonomi.
Lars Løkke Rasmussen (V), 2003-12-11:
Der er jo folk, der her fra talerstolen har gjort opmærksom på det lidt paradoksale i overhovedet at have en aldersgrænse i forhold til tobak, fordi man kan sige, at tobak pr. definition er skadeligt, og det holder ikke op med at blive skadeligt, fordi man er en dag ældre end den aldersgrænse, vi måtte sætte, uanset hvor vi sætter den.
Tom Behnke (KF), 2009-11-19:
Til det andet, der gør sig gældende, nemlig at der er nogle, der giver udtryk for, at det her ikke er klart nok defineret, vil jeg sige: Nej, men nu er det jo altid en balancegang, det her, for i det øjeblik, Folketinget laver fuldstændig krystalklare retningslinjer og regler, kommer domstolene og siger: Det må I ikke gøre, for så har vi ikke mulighed for at vurdere den konkrete sag.
Rune Lund (EL), 2020-10-30:
I forhold til det der med samfundssind: Det er altså, synes jeg, en noget speciel form for samfundssind, når vi ser hvidvaskskandaler, når vi ser, at inddrivelsen sejler fuldstændig, når vi ser, hvordan banker i Danmark har opført sig, i øvrigt som en tak, eller hvordan skal man forstå det, for de mange milliarder i hjælpepakker, som samfundet stillede til rådighed for dem under finanskrisen.
Martin Lidegaard (RV), 2004-05-18:
Men sandheden er jo, at hvis vi havde lavet et loft på, lad os sige f.eks. 300 ha som øverste loft og dermed måske havde kunnet undvære hele fortrinsstillingen, så var de eneste, der var blevet ramt af sådan et loft, mellem 2 og 3 pct. af det danske landbrug.
Pernille Rosenkrantz-Theil (EL), 2002-03-20:
Det er lykkedes at presse regeringen til at indrømme, at alle uddannelsesområder med undtagelse af handelsskolerne, der går i nul eller måske maks. plus 10 mio. kr., er blevet udsat for massive nedskæringer. Det løft, som Venstre og De Konservative lovede i valgkampen specielt for de naturvidenskabelige uddannelser, er der ingenting blevet af.
René Skau Björnsson (S), 2010-11-04:
Så vil jeg også gerne i den forbindelse spørge, om ministeren er enig med den konservative ordfører, fru Vivi Kier, i, at der er nogle familier – det vedgår hun – hvor det kan blive rigtig, rigtig svært med den her nye ordning, og er ministeren ligesom fru Vivi Kier villig til at se på ordningen og se, om der er brug for en ændring i løbet af kort tid, hvis det viser sig, at det har utilsigtede effekter.
Magnus Heunicke (S), 2016-05-09:
Derfor er der et bredt politisk flertal i byrådet i Aarhus, som fra stort set alle partiers side advarer, og som skriver til Folketinget, at det vil »blive oplevet som et særdeles alvorligt tilbageslag i forhold til udviklingen i Gellerup, Bispehaven og byens andre udsatte boligområder, hvis den sociale særtilskudspulje afskaffes, uden at det er et led i en mere generel omlægning af udligningssystemet.«
Marlene Ambo-Rasmussen (V), 2020-12-08:
Altså, hvis man allerede har lavet en handleplan og allerede har sendt noget af sted, som der altså er afsat penge til, ville det være oplagt, at man fik kigget på, hvorfor søren man har sendt de midler af sted og det ikke er blevet, som man havde ønsket det.
Morten Østergaard (RV), 2005-04-29:
Kan vi så ikke bare en gang for alle få bekræftet, at regeringens støtteparti har den holdning, at det er ligegyldigt, om vi overholder menneskerettighederne eller ej i forbindelse med udlændingeloven, for udlændingeloven er vedtaget af et flertal i Folketinget?
Marcus Knuth (V), 2017-10-25:
Så lad mig spørge mere præcist: Anerkender ordføreren, at loven lige nu ikke er fyldestgørende, fordi der kan være situationer, hvor en asylansøger taler usandt, men på trods af det alligevel får opholdstilladelse og så senere, som loven er i dag, godt kan søge om tidsubegrænset ophold?
Eva Flyvholm (EL), 2020-05-26:
Altså, en dansk ledelse af NATO-operationen i Irak er et rigtig stort skridt, og jeg synes, man træder ind i et meget, meget farligt minefelt af nogle aktører, som desværre ikke helt arbejder ud fra de samme værdier, som jeg synes vi burde arbejde ud fra, og heller ikke kommer til, desværre, tror jeg, at bringe en mere fredelig og stabil situation i Irak.
Søren Egge Rasmussen (EL), 2018-11-28:
Så vi må konstatere, at hvis man skal frem til at sikre det i forhold til nyopførte boliger i København, hvor man ønsker, at der skal være bopælspligt, så kan ejerne af de boliger fortsat lade være med at bebo dem, så længe vi ikke ændrer på planloven.
Julie Skovsby (S), 2010-04-28:
Det er jeg glad for at ministeren siger, for det taler jo lidt imod det, som regeringen ellers har været ude at sige, nemlig at man kan lave en benchmarking i samtlige kommuner, og at alle kommuner kan gøre det ens, når det handler om ældrepleje, børnepasning osv., for der er jo heldigvis stadig kommunalt selvstyre, og det er jeg glad for at ministeren bekræfter.
Jeppe Kofod (S), 2019-10-31:
Det betyder, at vores virksomheder skal forholde sig til 1 sæt regler i stedet for 28 og til 1 sæt standarder i stedet for 28, og det betyder, at vi ikke har toldere, at vi ikke har toldprocedurer, eksportcertifikater, veterinærkontrol, når vi handler over grænser i EU.
Rune Lund (EL), 2006-05-04:
Det er sådan, sagen forholder sig, det er selvfølgelig også den måde, man skal forholde sig på i sådanne sager, så det ville være dejligt, hvis udenrigsministeren kunne have en lidt positiv tilgang til Enhedslisten, når Enhedslisten netop slår på, at menneskerettighedsspørgsmål er vigtige, også i denne sag om CIA-fly og hemmelige fængsler.
Jacob Mark (SF), 2019-11-21:
Vores politik er det, der står i forståelsespapiret, som vi har aftalt med regeringen, og det var en sejr for os under forhandlingerne, at der skal indkaldes til forhandlinger ovre hos børne- og undervisningsministeren, hvor friskolesektoren og privatskolesektoren skal inddrages, med henblik på at få lavet et socialøkonomisk tilskud.
Henrik Dam Kristensen (S), 1998-02-04:
Jeg må som tidligere nævnt fastholde, at EU-reglerne er veterinærfagligt forsvarlige, og den stående Veterinærkomité holder løbende møder, hvor man bl.a. følger udviklingen i svinepestsituationen tæt, og jeg er derfor sikker på, at skulle der være behov for skærpelse af EU-reglerne, ja, så vil Veterinærkomiteen tage hånd herom.
Knud Erik Kirkegaard (KF), 2003-12-17:
Jeg er helt overbevist om, at hvis regeringen i Tyskland skulle vælge mellem deres system og vores system, så ville de være stærkt fristet til at lade sig inspirere af vores system, for det giver altså en grundlæggende fleksibilitet, som man savner i mange andre lande. Derfor har vi også kunnet konstatere, at regeringen ikke har til hensigt at fremsætte forslag om ændringer i dagpengesystemet i denne valgperiode, og for god ordens skyld skal jeg sige, at det er et synspunkt, som vi i Det Konservative Folkeparti er enige i. Jeg er temmelig overbevist om, at hvis man skal gennemføre ændringer i dagpengesystemet og komme godt fra det, så skal man ikke bruge pincetmetoden, så skal man se tingene i sammenhæng.
Anders Fogh Rasmussen (V), 2002-11-27:
Når den amerikanske præsident og den amerikanske udenrigsminister så kontant og så varmt støtter, bakker op om og anerkender FN's generalsekretærs arbejde, så kan jeg altså slet ikke se, at der skulle være nogen baggrund for at hævde, at USA er ude på at underminere generalsekretærens autoritet.
Jann Sjursen (KRF), 1998-04-30:
Det kan der så være mange ting, der er, når man laver en samlet integrationslov, men nu, hvor vi har alle boldene oppe i luften og vurderer de forskellige aspekter, synes vi ikke, indvandrere skal have et retskrav på familiesammenføring med forældre over 60 år.
Pernille Vermund (NB), 2020-06-02:
Når man ser tilbage på de sidste årtiers forfejlede udlændingepolitik og de skader, den har påført vores samfund, er det mig ubegribeligt, at selv partier som siger, de er blevet klogere, klæber fast til en asylpolitik, som uomtvisteligt gør problemerne større i stedet for mindre.
Mette Frederiksen (S), 2024-05-14:
Jeg er i hvert fald enig i, at vi her har at gøre med nogle fantastiske præparater, og jeg må bare sige, at jeg er selv rørt over at møde mennesker, der har kæmpet mod overvægt og fedme i rigtig, rigtig lang tid, og som har fået deres liv og deres krop tilbage på grund af de her præparater.
Søren Espersen (DF), 2006-01-27:
Danmark og andre frie lande stod parat og har længe stået parat til at medvirke aktivt til en ny positiv udvikling, og hovedoverskriften for den danske bistand var klar: Danmark var klar til at bidrage yderligere til den fremtidige statsdannelse, sådan som Danmark allerede har gjort på forskellig vis, bl.a. gennem Verdensbanken, ved budgetstøtte, ved demokratiseringsprojekter og ved at finansiere mange udviklingsprojekter med hjælp fra ngo’er.
Mads Olsen (SF), 2025-04-29:
Og lad mig sige det klart: Det her handler ikke om religion, det handler ikke om at forbyde tro, det handler om at beskytte friheden til at tro, som man vil, eller bare at lade være, og den frihed forudsætter, at vi tør sige fra over for de strukturer, som kvæler dem.
Søren Søndergaard (EL), 1999-05-20:
I forhold til de kommentarer, der har været, som jo primært har været overvejende positive, vil jeg derfor kun komme med et par enkelte bemærkninger. Jeg er enig med den konservative ordfører, når der selvfølgelig snakkes om, at der må være en eller anden form for økonomisk kompensation til sygehusene.
Magnus Heunicke (S), 2021-02-03:
Jeg skal måske lige nuancere det her og sige, at det er et snit, der er lavet, men det er ikke sådan, at det gælder hundrede procent, for der kan jo også være sundhedspersoner, der er autoriserede, men som ikke f.eks. bør udføre kosmetiske operationer, for det er der også sat en stopper for.
Hans Christian Schmidt (V), 2002-05-23:
Det har været en positiv oplevelse. Alle partier har været ovre hos miljøministeren til forhandling om det her lovforslag - alle - og heldigvis er der jo også sket det, at et af de partier, som var imod forslaget, da vi diskuterede det ved førstebehandlingen, nemlig Kristeligt Folkeparti, siden hen har meddelt, at nu støtter de forslaget.
Torben Hansen (S), 2004-02-26:
Jeg kan også høre, og det kan hr. Eyvind Vesselbo sikkert bekræfte, at hr. Vesselbo er ked af, at debatten tager den retning, og jeg tror da, at den samlede opposition sådan også modtager hr. Vesselbos undskyldning, som jeg opfatter det, over, at hr. Vesselbo fik afsporet debatten via den bisætning.
Claus Hjort Frederiksen (V), 2008-01-25:
Det, vi skal tage stilling til, er altså et beslutningsforslag om, at hvis faderen ikke udnytter mindst 12 uger af sin orlovsret, så skal forældreparret straffes, ved at moderens ret til at holde orlov med dagpenge med sit barn beskæres fra 46 uger til 36 uger.
Simon Emil Ammitzbøll (RV), 2007-03-21:
Spørgsmålet lyder, om statsministeren vil tage afstand fra kulturministerens brev til DR's tidligere bestyrelsesformand Jørgen Kleener, og det er nærmest et morsomt spørgsmål på den her tid af dagen, hvor man jo har fået det afkræftet nogle gange.
Grete Schødts (S), 2000-02-10:
De ældre vil først og fremmest selv vælge deres bolig efter deres egne individuelle behov, og jeg er meget enig med socialministeren i, at vi hele tiden skal overveje, hvad vi kan gøre bedre på boligområdet, herunder overveje, om de ældres boligbehov og ønsker imødekommes i tilstrækkelig grad i dag. Et forslag til at give de ældre flere valgmuligheder i forhold til ældrebolig kunne være at reservere særlig ældreegnede boliger til de ældre i de eksisterende boligmasser.
Claus Kvist Hansen (DF), 2018-12-18:
Jeg vil ikke gå listen med ændringer slavisk igennem, men jeg vil nøjes med at konstatere, at lovforslaget er udarbejdet på Grønlands opfordring, det er forelagt en lang række myndigheder og organisationer i høring, og – allervigtigst – lovforslaget er udarbejdet med opbakning fra Grønlands Selvstyre.
Pernille Skipper (EL), 2016-12-13:
For det første fordi det er så centralt i vores samfund, at når vi knokler for at betale en relativt høj skat i forhold til andre lande, så gør vi det bl.a., fordi kommende generationer også skal have mulighed for at få en uddannelse, gode fremtidsmuligheder, blive dygtige, skabe deres eget liv, som de drømmer om.
Kaare Dybvad Bek (S), 2021-11-09:
Nu har jeg jo ikke prøvet at stå i kø til at få lov til at gå i gåsegang rundt om søerne, men det kan føles lidt mærkeligt, når man mange steder på landet har sin egen sø, som man kan gå rundt om, og i øvrigt selv kan bestemme retningen.
Carl Valentin (SF), 2021-11-19:
Vores ordfører, hr. Jacob Mark, er desværre blevet forhindret i at tage den her debat på grund af sygdom, og derfor vil jeg læse en kort tale op på vegne af ham: I vores embede som politikere og ministre på Christiansborg følger der et krav med om at bruge borgernes midler med fornuft og omtanke og dermed også et ansvar for, at vi ikke bliver lønførende i forhold til vores vederlæggelse, som vi i Folketinget jo selv kan sætte op eller ned.
Per Stig Møller (KF), 1998-01-27:
Men har den ikke gjort sig skyldig i bare den mindste forsømmelse, og har den ikke glemt at se bare lidt i alle de papirer, som forelå for den, og har den ikke vist en forbløffende evne til ikke at stille bare nogle enkelte relevante spørsmål til alle disse embedsmænd, der åbenbart vidste så meget og fortalte så lidt?
Helle Sjelle (KF), 2007-04-11:
Og vi synes også, at de, der har lyst til det, faktisk skal have mulighed for at gå ud og nyde en enkelt cigaret, en øl, eller hvad de nu har lyst til, på en beværtning, og det er bl.a. derfor, at den grænse er sat på de 40 m2.
Line Barfod (EL), 2010-03-17:
Det kan godt være, at ministeren mener, at det er simpelt at tale om, hvad mad koster, men når jeg sidder og rådgiver mennesker, der har gæld eller er kommet i klemme i det sociale system, er det for de her mennesker altså afgørende, om de har råd til at købe mad eller ej.
Helge Adam Møller (KF), 2003-04-24:
Det vil sige, at vi kan være med til alene, sammen med andre, tit andre NATO-lande, at sikre, at befolkninger i andre lande, som har mistet deres fred og frihed, jeg tænker på Bosnien, Kosovo, Eritrea, Afghanistan og nu Irak, får den frihed igen, og være med til at genopbygge landene bagefter.
Stinus Lindgreen (RV), 2023-06-01:
Jeg kunne godt tænke mig at høre ordførerens refleksion over, hvordan Liberal Alliance ser på anvendelsen af privathospitaler i forhold til den diskussion, vi har her, og især i forhold til noget af det, vi er inde på her, i forhold til at man bare tilvælger ting som borger, men som ikke nødvendigvis er det, man har behov for.
Elsebeth Gerner Nielsen (RV), 1999-03-16:
I den forbindelse må jeg have lov til at henvise til den kronik i Politiken den 9. marts 1999, som også fru Tove Videbæk tidligere i dag har citeret, som er skrevet af Kunstfondens Billedkunstneriske Udvalgs formand, nemlig Mogens Møller, og som indeholder en programerklæring om den alsidige støttepolitik, han gør sig til talsmand for.
Jens Joel (S), 2022-10-06:
For et par uger siden var der over 1.000 psykologer og eksperter, som råbte op omkring mistrivslen blandt børn og unge, og de sagde jo faktisk, at ud over det, vi kan gøre på kort sigt i forhold til dem, der mistrives lige nu, så er noget af det vigtigste for at forebygge det her dygtige voksne, flere voksne blandt vores børn og unge.
Annie Lunde Hansen (CD), 2000-05-02:
vil man kunne måle næsten alle restkoncentrationer af lægemidler i fødevarerne, og derfor vil jeg meget gerne heroppefra spørge ministeren, om ikke det, man regnede med dengang i 1990, når man sagde nul, faktisk i dag kan måles til at være flere tusindedele højere end det, man mente dengang.
Line Barfod (EL), 2010-04-20:
De oplever, at der ikke må trækkes i deres kontanthjælp, men i stedet bliver der så modregnet i boligstøtten, og det gør altså ingen forskel for den enlige mor, om hun mister 1.500 kr. om måneden, ved at der bliver trukket i hendes kontanthjælp, eller ved at der bliver modregnet i hendes boligstøtte.
Nicolai Wammen (S), 2003-04-08:
Jeg kan også udmærket forstå, at man, når man har så dårlig en sag, som de borgerlige partier og Dansk Folkeparti - man har taget penge op af lommerne på nogle af verdens fattigste, vel vidende at man på en konto har 250 mio. kr. stående, der kunne dække det her - har et behov for at mistænkeliggøre og skabe splid og ufred om en sag, der burde samle Folketinget.
Pernille Rosenkrantz-Theil (EL), 2003-11-14:
Hvis det mål, man sætter sig, er at bevare det, der er for en del af de mennesker, og så bagefter opfatter det som en sejr, at lovgivningen er præcis, ligesom den var før for den gruppe mennesker, synes jeg, det er en mærkelig forhandlingsstrategi.